Veliuonos novelės premija
Veliuonos novelės premija, anksčiau Petro Cvirkos literatūrinė premija – Jurbarko rajone, Veliuonoje teikiama literatūrinė premija geriausiems Lietuvos novelių rašytojams. Sovietmečiu įsteigta literatūrinė premija pavadinta iš Klangių (Veliuonos apylinkių) kilusio rašytojo Petro Cvirkos vardu. Buvo skiriama rašytojams už geriausią novelių knygą. Įsteigta Žemės ūkio ministerijos rūpesčiu 1984 m., kas treji metai (kai kuriais laikotarpiais – nereguliariai) teikta Veliuonoje. Vėliau premiją perėmė ir skyrė Jurbarko rajono savivaldybė. 2017 m. P. Cvirkos literatūrinė premija pervadinta į Veliuonos novelės premiją, kurią pagal nuostatus numatyta teikti kas penkeri metai. Literatūros premijos steigėja išliko Jurbarko rajono savivaldybė. Tradiciškai premijos laureatus numatyta skelbti rudenį, kai Veliuonos krašte rengiami tradiciniai novelės vakarai. 2022 m. duomenimis, premijos dydis sudarė 1500 eurų, laureatas sodino vardinį ąžuoliuką Veliuonos miestelio Rašytojų giraitėje.